DA Den Europæiske Unions Tidende C 382/59

Sag anlagt den 26. september 2017 — Port autonome du Centre et de l’Ouest m.fl. mod Kommissionen

(Sag T-673/17)

(2017/C 382/73)

Processprog: fransk

Parter

Sagsøgere: Port autonome du Centre et de l’Ouest SCRL (La Louvière, Belgien), Port autonome de Namur (Namur, Belgien), Port autonome de Charleroi (Charleroi, Belgien), Port autonome de Liège (Liège, Belgien) og Région wallonne (Jambes, Belgien) (ved advokat J. Vanden Eynde)

Sagsøgt: Europa-Kommissionen

Sagsøgernes påstande

— Sagen antages til realitetsbehandling for hver af sagsøgerne, hvorefter Kommissionens afgørelse, reference: SA.38393 (2016CP, ex 2015/E) — beskatning af havne i Belgien [C(2017)5174 final], annulleres.

— Søgsmålet antages til realitetsbehandling, og sagsøgerne gives medhold.

— Følgelig annulleres Europa-Kommissionens afgørelse om, at den omstændighed, at de belgiske havnes økonomiske virksomhed, og navnlig de vallonske havne, ikke er blevet pålagt selskabsskat, anses for statsstøtte, der er uforenelig med det indre marked.

— Europa-Kommissionen tilpligtes at betale sagsomkostningerne.

Søgsmålsgrunde og væsentligste argumenter

Til støtte for søgsmålet har sagsøgerne i det væsentlige gjort et enkelt anbringende gældende. Efter sagsøgernes opfattelse har Kommissionen uden videre afvist artikel 93 TEUF, som fastlægger særlige regler for transportsektoren og dermed havne, hvorved den ikke har taget højde for EU-lovgivers vilje.

Kommissionens vurdering kan ikke begrundes hverken faktisk eller retligt og er i strid med ordlyden af artikel 1 i den belgiske skattelov (CIR) og offentlige myndigheders beføjelser til at fastlægge ikke-økonomiske aktiviteter af almen interesse.

Kommissionens holdning er heller ikke forenelig med direktivforslaget af 16. marts 2011 (COM/2011/0121 final) om et fælles konsolideret selskabsskattegrundlag (FKSSG), der selv for handelsselskaber fastsætter en selskabsskattefritagelse for tilskud, der direkte er knyttet til erhvervelse, konstruktion eller forbedring af anlægsaktiver.

Ved at opfordre Belgien til at ændre sin skattelovgivning forsøger Kommissionen endvidere at overskride medlemsstaternes beskatningskompetence ved at fastætte en skattemæssig harmonisering, der ikke er omfattet af Kommissionens kompetence som omhandlet i artikel 113 TEUF. Kommissionen har dermed undladt at tage hensyn til medlemsstaternes kompetence til at fastlægge det offentliges aktiviteter og anvendelsesområdet for den direkte beskatning, forpligtelsen til at sikre den korrekte virkning af tjenesteydelser af almen økonomisk interesse, som er nødvendig for social og økonomisk samhørighed samt den skønsmæssige opbygning af tjenesteydelser af almen økonomisk interesse. EU-lovgiver har således givet medlemsstaterne kompetence til at fritage de aktiviteter, som sidstnævnte suverænt fastlægger som værende af offentlig interesse.

De indre vallonske havnes grundlæggende virksomhed er efter sagsøgernes opfattelse tjenesteydelser af almen økonomisk interesse, som i henhold til EU-retten ikke er reguleret ved konkurrencereglerne.

Endelig er de europæiske kriterier for definitionen af en statsstøtte ikke opfyldt i denne sag, navnlig hvad angår selektivitetskriteriet.